تاریخ بلوچستان
نبیسؤک: میر گل خان نصیر
رجانکار: ناصر محتشمی
بنگیج کتگ: 1-7-2006
بسم اللہ الرحمن الرحیم
اولی بھر
بلوچ
اولی ٹک
بلوچ چہ اَھدیگیں زمانگان تا مروچی آسیاءِ تھا گدان نشینیءِ زندے گؤازینگا بوتگ، و چؤش کہ لھتے کلمکاراں نبشتگ “بلوچ”ءِ گالءِ معنی بزان “گدان نند” ـ اے راج اھدیگین زمانگءَ ماں عربستانءَ، دجلہ و فراتءِ کش و کرّاں و حلبءِ ملگزارانی تھا و ایرانءِ سیمسران، تبریزءَ بگر تا البرزءِ کؤہءِ دامُنءَ و تا مشھدءِ ھَند و دمگاں نندوک بوتگ ۔ مال و مالداری، و ھنچو کش و کرّءِ سیر و آبادیں ھَند و دمگان اِش جتگ و وتی زنداِش گوازینتگ ۔
یک انگریزیں پٹ و پول کارے نبشتگ کہ بلوچ سکین بھادر و زھمت کشین راجے بوتگ ـ آجویی و آزاتیں زند آيانءَ باز دوست بوتگ ـ چہ مزنین اسکندرءِ جنگانی زمانگءَ بلوچاں سلاحءِ شر کنگ و وتارا جنگی رپک راھانی ھیل دیگءَ بنگیج کتگ ـ وتی سرانی پراوہ اِش نکتگ، و یک مشھورین مثالے ھست اِنت، گشنت آ کس کہ وتی سرءِ پرواہءَ نکت و گوں وتی جانءَ لیب کنت، بزان الّم اے زانتی ھم ھست اِنت کہ چہ پیم وتارا چہ گلامیءَ برّکینیت ـ
چہ شاھنامہ فردوسیءَ چوش زاھر بیت کہ انوشیروان عادلءِ زمانگءَ، میلادی سالءِ 531ءَ بلوچاں البرزءِ کوہءِ کہ  فردوسی آییءَ “برزکوہ” گشیت ، اے کوھے کش و پھناتان آباد بوتگ اَنت ـ آ ھندءِ مردمان چہ بلوچانی بازین دلسیاھی و پُل و پانچاں سک نگیگ بنت و وتی ھالءَ پہ انوشیروان رسین اَنت، انوشیروانءِ جند مزنین لشکرے زوریت و درستیں راھانءَ بندیت و بلوچانی قتل عامءِ حکمءَ دات ـ مردیں، جنیں، چک، پیر و ورنا، ھر کس کہ دیما  ترّایت جن اَنت و کُش اَنتی، بلوچاں بے ھساب کُشگ بنت، و لھتے کہ پشت کپیت لوگ و زندگیانءََ ویل کن اَنت و چہ اودا تچ اَنت و پدا ھچبر آ نیمگءَ چک نجن اَنت ـ
بلوچانی آیگ سیواءِ کلاتءَ
رند چہ اِش کہ ایرانءِ لشکرا بلوچاںءَ جت و کُشت، ھر چے کہ پشت کپت وتی پس و پیروکی ھنکین اِش ویل کت و گؤں میر کمبرءِ کماشیءَ، سیستان، رودبار، و پدا چہ چاغی و خاران گوست اَنت و ماراپ، سیاہ کوہ و جھالاوانی برزیں کوہءِ کوہ و شمانی تھا آتک و جل اِت اَنت، و پہ اے ھاترا کہ اِشان کوھستگی مردم اِتنت، چہ البرزءِ بلندیان گلینگ بوتگ اِتنت، آتک اَنت و جھالاوانی بنداِش وتی ھنکیںءِ کسانین درورے زانت و ھمدا داشت اَش ـ رند چہ اِش کہ وتی جاہ اِش اے کوہءِ تھا وش کت، کم کم سوراب، ماراپ، سیا کنب و کلاتءِ کش و کِرّاں آتک و لؤگ و جاہ اِش بست و ھمدا نشت اَنت ـ
اے زمانگءَ کلاتءَ و کلاتءِ کَش و کرّاں سیوا نامیں ھندو خاندانے حکومتی کنگااَت، و دراویدی زبانءَ گپ اِش کت ـ سوراب، خضدار و کرخ و اے دگہ جاھاں جاموٹ آباد اِتنت، آ بلوچانے کہ نؤک چہ کوہ برزءَ، بزان البرزءِ کوہءَ آتکگ اِتنت، دراویدیانی تھا برزکوھی مشھور بوت اَنت ـ کم کم چہ دراویدیءَ بروھی یا براھوئی گشگ بوت اَنت ـ بلوچانی اے ٹک اَنگت ھمے نامءَ مشھور اِنت ـ
اِشی یک ھکیکتین گپے کہ بلوچاں سانگبندی کنگا گؤں دگہ ٹک و زاتان بدیں کارے زانتگ، بلے پہ اے دودءِ اَنگار کنگا پہ بلوچاں دگہ راھے پشت نکپتگ اَت، پے اے ھاترا کہ بلوچانی جنین و ورنایں جنک ایرانءِ تاراج کنوکین لشکرءِ تیگ و زھمانی آماچ بوتگ اِتنت، و لھتے کہ پشت کپتگ اَت باز کم اِتنت ـ پہ ھمے ھاترا بلوچانی جدا بیگ چہ اے ھندءِ اصلی واھنداں ناممکنین کارے اَت، و اے واک کہ پدا وتی سرڈگارا واتر ببنت، نیستت اِش ـ پہ ھمِش اے ھند بلوچستانءِ نامءَ مشھور بوت، و کم کم ھمے قبیلہءَ یک جتایں حکومتے بلوچانی نامءَ شر کت، و اے ھند اِش وتی ڈیھہ زانت ـ گؤں اصلی واھنداں کہ دراویدیان اِتنت، مھر و دوستی و سانگبندی اِش کت ـ چنت پشتءَ رند، ابید چہ چنت وتی شریں دوداں وتی زبان اِش ھم شموشت و یک زبانے ھور توریں گون دراویدیاں شراِش کت و گپ کنگا لگ اِتنت ـ و پدا دگہ لھتے چہ بلوچانی ٹکان آتک اَنت و اِے ٹکءِ نام براھوئی مشھور بوت و تا روچ مروچی اے ٹک ھمے زبانءَ ھبر کنت ـ
ردیں دلیل
لھتے رد نبیسیں راجدپتر نبیس بس گوں زبانءِ بنیادءَ براھویانءَ دگہ ٹکے جدا چہ بلوچان زان اَنت ـ بلے چوش نہ اِنت، تھنا زبان راج یا قومیتءِ سبب بوت نہ کنت ـ  ھر راجۓءِ زبان و جنینان چہ ھما جاورءِ ھالاتاں اثر مند بوت کن اَنت ـ پہ درور براھویانی حکومتءِ وھدا بازین افغان و خالصیں بلوچی زبانءِ گپ جنوکاں اِشانی کرّا آتکگ و میار بوتگ اَنت و گوں اِشان سانگبندی اِش کتگ ـ گڈا بازیں پشتون و بلوچے وتی ماتی زبان شموشتگ و ھنچو کہ براھویاں گپ کنگا لگ اِتگ اَنت ـ تا اے اندازہ کہ ھنو اصلی براھوئی و آ کسان کہ نوک آتکگ اَنت پجاہ آرگ نہ بنت ـ
ھنچو کہ ھما قبیلہ آں کہ گؤں میرچاکر ملتان و ڈیرہ جات و دھلیءِ کِرّ و گوراں شُتگ و آباد بوتگ اَنت، مروچی آیاں بلوچی زبانءَ شموشتگ و ھما ھندءِ زبانءَ وتی ماتی زبان زان اَنت ـ ھندوستانی و ڈیرہ والایانی وڑا گپ کن اَنت ـ اگر آیاں کہ بلوچستانءِ سیمسرانی ھدا زند گوازینگااَنت بلوچ و براھوئی زبانءَ گپ کن اَنت، ھیال گؤر بکن اِں، آیان کہ سند شتگ اَنت، اودا جاہ منند بوتگ اَنت و گوں آ ھندءِ مردماں سانگ و سوراِش کتگ، رند چہ یک یا دو پشتءَ وتی ماتی زبان اِش شموشتگ ـ
اے ھنوگیں گپے کہ لھتے براھوئی گؤں ناظم میر مھراللہ خان رئیسانیءَ مکرانءَ شت اَنت اودا کار و روزگارءَ گلایش بوت اَنت و سانگ سور اِش کت، و بیران بوت اَنت ـ یک پشتے رند مروچی آیانی چُک و زادگاں براھوئی گپ جت نکن اَنت ـ گڈا بس گوں زبانے پرکیءَ براھویانی جدا کنگ چہ بلوچاں یک مزنین ردییءِ ـ
بھرحال اے بھادر و جنگجوین قبیلہ کہ راجدپتر آییءَ براھوئیءِ نامءَ یاد کنت، گوں وتی بھادریءِ نامءَ، گدر، سوراب، سیاہ کنب و کلاتءِ کش و کرّاں نشت اَنت، و سیوائی دراویدی و جدگالانی پچ گپتگیں ملک و زمینانی آباد کنگا لگ اِتنت و کوھانی تھا گوں مالداری دلگوش بوت اَنت، و بھادری و شرپ و عزت اِش وتی شان کت ـ
دیم ءِ بہر ءِ وانگ ءَ کلک بہ کنئے